
PATVIRTINTA

Šakių rajono savivaldybės administracijos direktoriaus 2012 m. vasario 29 d. įsakymu Nr. AT- 244
RAJONO SAVIVALDYBĖS INSTITUCINĖS PARAMOS BENDRUOMENIŲ CENTRAMS TEIKIMO TAISYKLĖS

I. BENDROSIOS NUOSTATOS

1. Institucinės paramos bendruomenių centrams remti teikimo taisyklių (toliau – Taisyklės) tikslas – nustatyti rajono savivaldybės institucinės paramos kaimo bendruomenių centrų rėmimo sąlygas ir tvarką.


2. Institucinės paramos lėšos skiriamos iš rajono savivaldybės biudžeto asignavimų, numatytų rajono savivaldybės bendruomeninių iniciatyvų rėmimo programoje.


3. Rajono savivaldybės institucinės paramos bendruomenių centrams teikimo taisykles tvirtina rajono savivaldybės administracijos direktorius.


4. Institucinė parama skiriama kaimo bendruomenių centrų veiklai remti.
II. REMIAMA VEIKLA IR PARAMOS DYDIS

5. Institucinė parama skiriama:


5.1. biuro išlaikymo išlaidoms (pvz., patalpų nuoma, komunalinės paslaugos);


5.2. ryšio paslaugų išlaidoms (pvz., telefono, fakso, interneto, pašto išlaidos);


5.3. kelionės ir (arba) transporto išlaidoms;


5.4. kanceliarinių prekių išlaidoms;


5.5. banko paslaugų išlaidoms (pvz., banko pavedimų, banko pažymų ar išrašų išdavimo išlaidos);



5.6. kompiuterinės įrangos, kompiuterinės programinės įrangos, kitos biuro įrangos įsigijimui ir instaliavimui;


5.7. internetinio ryšio įdiegimui, interneto svetainės sukūrimo ir palaikymo išlaidoms;


5.8. reprezentacinėms išlaidoms;


5.9. mažaverčio inventoriaus įsigijimui.


6. Institucinės paramos dydis iki - 500 Lt (penkių šimtų litų).
III. TINKAMUMO KRITERIJAI

7. Tinkamumo kriterijai institucinei paramai:


7.1. institucinę paramą gali gauti visi rajono savivaldybės bendruomenių centrai, įregistruoti Lietuvos Respublikos juridinių asmenų registre Asociacijų įstatymo nustatyta tvarka;


7.2. tvarkantys buhalterinę apskaitą įstatymų ir kitų teisės aktų nustatyta tvarka;



7.3. pateikę paraišką (priedas).
IV. PARAIŠKŲ TEIKIMO TVARKA

8. Už kvietimo teikti institucinę paramą paraiškos paskelbimą, paraiškų rinkimą ir registravimą atsakingas rajono Bendruomenių centrų asociacijos administratorius.


9. Kvietimą teikti paraiškas institucinei paramai skelbia bendruomenių centrų asociacija interneto svetainėje www.sakiai.lt. Pareiškėjai gali kreiptis dėl papildomos informacijos, teikti paraiškas nurodytu adresu, telefonais ar elektroniniu paštu.


10. Projekto paraiškos pildomos pagal nustatytą paraiškos formą (priedas). Paraiškų forma pildoma lietuvių kalba.


11. Užpildyta paraiška, pasirašyta pareiškėjo, teikiama vienu egzemplioriumi.

12. Pateikiama juridinio asmens registravimo pažymėjimo kopija, patvirtinta teikiančios organizacijos vadovo parašu ir antspaudu, nurodant, kad kopija tikra.


13. Finansinės atskaitomybės dokumentų kopijos už praėjusius finansinius metus (naujai įregistruoti juridiniai asmenys neteikia), patvirtintos teikiančios organizacijos vadovo arba jo įgalioto asmens parašu ir antspaudu, nurodant, kad kopija tikra.


14. Bendruomenės centro visuotinio susirinkimo išrašas apie Bendruomenės centro vadovo įgaliojimus. 


15. Paraiškos, pateiktos pasibaigus kvietime teikti paraiškas nurodytam terminui, nepriimamos.


16.Visos gautos paraiškos registruojamos, suteikiant joms registracijos kodą.


17. Visos registruotos paraiškos skelbiamos interneto svetainėje www.sakiai.lt, nurodant paraiškos registracijos kodą, pareiškėjo pavadinimą, atstovaujamą vietovę.
V. PARAIŠKos DUOMENŲ TIKRINIMAS IR PARAIŠKos vertinimas

18. Už paraiškose pateiktų duomenų tikrinimą ir paraiškų vertinimą atsakingas Bendruomenės centrų asociacijos administratorius.


19. Paraiškos turi būti vertinamos ne ilgiau kaip 6 kalendorines dienas nuo paraiškų pateikimo termino pabaigos.


20. Bendruomenės centrų asociacijos administratoriui nustačius, kad paraiška atitinka visus tinkamumo kriterijus skirti paramą bei vertinimo reikalavimus, galutinį sprendimą dėl jos finansavimo priima Bendruomenės centrų asociacijos taryba.
VI. PARAMOS PANAUDOJIMAS IR ATSISKAITOMYBĖ

21. Bendruomenės centrų asociacijos administratorius per 5 darbo dienas pagal rajono savivaldybės administracijos direktoriaus įsakymu patvirtintą paramos sutarties formą parengia paramos sutarčių su kiekvienu paramos gavėju projektus ir išsiunčia paramos gavėjams kvietimus atvykti į Bendruomenių centrų asociaciją pasirašyti paramos sutarties bei nurodo pasiūlymo pasirašyti paramos sutartį galiojimo terminą, kuris bendruoju atveju negali būti ilgesnis kaip 10 darbo dienų nuo pasiūlymo pateikimo.


22. Paramos sutartis įsigalioja nuo jos pasirašymo dienos ir galioja, kol bus atsiskaityta su Bendruomenių centrų asociacija:


22.1. pateikta ataskaita apie skirtų lėšų panaudojimą;

 
22.2. biudžeto išlaidų sąmatos įvykdymo ataskaitą; 


22.3. lėšų likutis, jei jis yra ir yra nepanaudotas turi būti grąžintas į Bendruomenės centrų asociacijos sąskaitą banke.


23. Skirtą paramą būtina panaudoti pagal nurodytą tikslinį paramos paskirstymą nurodytiems tikslams.


24. Finansinę ataskaitą pateikti Bendruomenės centrų asociacijos finansininkei iki einamųjų metų gruodžio 27 d.


25. Kaupti ir saugoti visus dokumentus (sąskaitas, orderius, kasos čekius, sutartis ir kt.), patvirtinančius lėšų panaudojimą. Lietuvos Respublikos įstatymais numatyta tvarka tvarkyti apskaitą, kad, vadovaujantis ja, būtų galima tikrinti skirtų lėšų naudojimo teisėtumą. Savivaldybės kontrolierei pareikalavus, ne vėliau kaip per 5 darbo dienas, pateikti buhalterinės apskaitos dokumentus apie paramos lėšų panaudojimą.


26. Sutartis gali būti nutraukta bendru šalių susitarimu, ir (arba) jei paramos gavėjas nesilaiko šioje sutartyje numatytų sąlygų, Bendruomenės centrų asociacija turi teisę vienašališkai nutraukti sutartį, įspėjus paramos gavėją apie sutarties nutraukimą, ne vėliau kaip prieš 14 dienų.

27. Bendruomenės centrui nepateikus ataskaitos už paramos panaudojimą nurodytu laiku Bendruomenės centrų asociacijai, kita Bendruomenės centro pateikta paraiška bus nesvarstoma metus laiko ir parama neskiriama.


28. Ginčai dėl šios sutarties vykdymo sprendžiami derybomis. Nesutarus, ginčai sprendžiami teisme Lietuvos Respublikos įstatymų nustatyta tvarka.


29. Paramos sutartis sudaroma dviem egzemplioriais – po vieną kiekvienai šaliai.
VII. BAIGIAMOSIOS NUOSTATOS


30. Už teikiamų duomenų teisingumą atsako juos pateikęs subjektas (pareiškėjas ar paramos gavėjas).



31. Apie pasikeitusius pareiškėjo (paramos gavėjo) rekvizitus, atsiskaitomosios sąskaitos numerį, projekto vadovą, paramos gavėjas privalo informuoti Bendruomenės centrų asociaciją per 3 darbo dienas nuo duomenų pasikeitimo datos.
_____________________________________
